Observar ils ambassadurs da la primavaira
L’organisaziun Birdlife tschertga ils emprims utschels migrants – perfin per scolars rumantschs

Dad Augustin Beeli

Dacurt ha Birdlife Svizra, l’organisaziun naziunala per la protecziun dals utschels, preschentà ina campagna internaziunala cul num "Spring Alive". L’acziun da primavaira ha nagin connex cun la grippa d’utschels e pledenta oravant tut uffants e giuvenils. Sin las paginas d’internet san els s’infurmar e sa participar activamain per rumantsch tar la tematica dils utschels migrants. Quella spezia d’animals n'ha actualmain betg gest il pli lev: Las novitads da l’Asia e la derasaziun da la malsogna na favuriseschan betg gest ils utschels. Dapertut e mintgadi vegni sugerì tema, quai promova automaticamain l’aversiun envers ils utschels. Sgnoccas, sarcassem e satira davart tut quai che ha plimas e bec na mancan betg. Ils utschels migrants turnan perquai tuttina si dal sid. 

Independent da la grippa d’utschels
"Va ora en la natira cun egls averts", animescha la pagina rumantscha. Uffants da l’entira Europa sa participeschian actualmain ad in’acziun en l'instrucziun da biologia. En vista al return dals utschels migrants ha l’organisaziun internaziunala Birdlife lantschà dacurt la nova campagna internaziunala "Spring Alive". Independent da la discussiun e l’actualitad da la grippa d’utschels pledenta quella oravant tut uffants e giuvenils. Sco la revista "Ornis" scriva en sia ediziun mensila vul ella sensibilisar la generaziun giuvna per il resvegl da la natira. La primavaira duai vegnir sentida e vivida activamain.
Suenter in criv e lung enviern sco dapi blers onns betg pli spetg’ins lura era vess sin ils emprims signals da la primavaira.
Sper las minas da las plantas e la preschientscha da las emprimas tschittas valan tscherts utschels sco indicaturs dal temp miaivel. Il chant da la merlotscha e dal cucu, mo era las randulinas che sgulatschan enturn chasa fa per il pli plaschair a pign e grond. Bain san ins cumprar en las stizuns gia bun e baud tulipanas, primulas e minas. Quels artitgels sa differenzieschan dentant dals segns vivents ora ella natira. La campagna "Spring Alive", lantschada en l'entira Europa, animescha scolaras e scolars d’observar pli intensiv quella.

www.springalive.net
L’animaziun e l'infurmaziun ha oz il meglier success grazia al computer. Uffants e giuvenils èn disads da smatgar sin la tastatura e da mirar la fanestra. Tematicas da la natira s’audan lura era tar la purschida pli effizienta da la telecommunicaziun.
Discs cumpacts cun vuschs d’utschels, gieus animai e pigns films èn meds didactics ordvart nizzaivels els roms da biologia. Singulas organisaziuns emprovan schizunt da resguardar la scola rumantscha cun lur products – sperond che quella fetschia era diever dal servetsch. Per la campagna da primavaira ha Birdlife Svizra schizunt elavurà aposta paginas per scolaras e scolars da la terra rumantscha. Tar il portal d’entrada www.birdlife.ch/springalive san ils utilisaders giuvens sa participar activamain a la campagna da primavaira. "Lain far bainvegni als emprims giasts da primavaira" san ins leger sin la pagina www.springalive.net.

Text original en Sursilvan